དེ་ཡང་འདིར་འཇུག་པའི་ཐབས་ནི་གཉིས་ཏེ། སྨིན་བྱེད་ཀྱི་དབང་དང། གྲོལ་བྱེད་ཀྱི་ཁྲིད་གཉིས་སོ། དང་པོ་ནི།
སྨིན་ལམ་དབང་བསྐུར་བགྱིས་པར་འོས་པའི་སློབ་དཔོན་ཡང་། གཞུང་ལས། རྒྱུདྃ་ལྡྃན་ཞེས་པས་སྔར་བཤད་པའི་
ཕར་ཕྱིན་ཐེག་པའི་མཚན་ཉིད་ཚང་བའི་སྟེང་དུ་རྒྱུད་ཀྱི་དོན་ཕྱིན་ཅི་མ་ལོག་པ་ཤེས་ཤིང་། སྔགས་དང་དཀྱིལ་འཁོར་
གྱི་ལག་ལེན་ལ་མཁས་པ། རྙེད་བཀུར་ལ་མི་ལྟ་ཞིང་གཞན་དོན་ལ་བརྩོན་པ། རྟོགས་པ་དང་ལྡན་ཞིང་བསྐྱེད་རྫོགས་
ཀྱི་དོན་ལ་སྦྱོར་ཤེས་པ། དབང་གི་ཡེ་ཤེས་ངོ་སྤྲོད་ནུས་པ་ཞིག་ངེས་པར་དགོས་ཏེ། བདེ་མཆོག་རྩ་རྒྱུད་ལས། སློབ་
དཔོན་མཚན་ཉིད་ཐམས་ཅད་ལྡན། དབང་དང་ཡེ་ཤེས་རྒྱུད་ཤེས་ཤིང་། ཧེ་རུ་ཀ་དཔལ་གསང་སྔགས་ཤེས། ཁྲོ་
མེད་གཙང་ཞིང་བརྩོན་པ་དང་། སྦྱོར་ཤེས་ཡེ་ཤེས་ཕ་རོལ་འགྲོ། ཞེས་པ་ལྟར་རོ། སློབ་མ་ཡང་གཞུང་ལས། རྟེནྃ་
ལྃ་ཞེས་པས། རྟེན་སློབ་མའི་མཚན་ཉིད་ཀྱང་ཕར་ཕྱིན་ཐེག་པ་ནས་བཤད་པའི་སྟེང་དུ། དམ་ཚིག་བཀོད་པ་རྒྱལ་
པོའི་རྒྱུད་ལས། སྙིང་བརྩེར་ལྡན་ཞིང་རབ་དུ་དུལ། དཔའ་བརྟན་བརྟུལ་ཞུགས་རབ་ཏུ་ཆེ། གཏོང་ཕོད་བླ་མ་ལ་གུས་
པའི། མཚན་ཉིད་ལྡན་པའི་སློབ་མ་ལ། དེ་ལྟར་དཔོན་སློབ་མཚན་ལྡན་གྱིས་༄༅། ཇི་ལྟར་བགྱི་བ་ནི། གཞུང་ལས།
ཟབྃ་དོནྃ་ནུསྃ་པྃ་བཞྃག ། ཅེས་པས་རྡུལ་ཚོན་གྱི་དཀྱིལ་འཁོར། ཀུན་རྫོབ་བྱང་སེམས་ཀྱི་དཀྱིལ་འཁོར། བྷ་གའི་
དཀྱིལ་འཁོར། དོན་དམ་བྱང་ཆུབ་སེམས་ཀྱི་དཀྱིལ་འཁོར་རྣམས་ལ་བརྟེན། བུམ་གསང་ཤེས་རབ་ཚིག་དབང་དང་
བཅས་པ་བསྐུར་བས།